Τσένγκντε

Το Τσένγκντε (Κινεζικά: 承德市), παλαιότερα γνωστό ως Τζεχόλ και Ρέχε, είναι μια πόλη νομαρχιακού επιπέδου στην επαρχία Χεμπέι, στα βορειοανατολικά του Πεκίνου. Είναι περισσότερο γνωστή για το Ορεινό Θέρετρο και τους Ναούς του Τσένγκντε, ένα ανάκτορο με τον τεράστιο αυτοκρατορικό κήπο του, που λειτουργούσε ως καλοκαιρινή κατοικία των αυτοκρατόρων της δυναστείας Τσινγκ. Το 2017 ο πληθυσμός της πόλης ήταν 3.473.200.

Ιστορία 

Το 1703, ο Αυτοκράτορας Κανγκσί της δυναστείας Τσινγκ επέλεξε το Τσένγκντε ως τοποθεσία για την θερινή του κατοικία, και τον ίδιο αιώνα χτίστηκε το Ορεινό Θέρετρο που φιλοξένησε τους αυτοκράτορες Γιονγκτζένγκ και Τσιανλόνγκ . Το συγκρότημα κτιρίων του ορεινού θέρετρου, με συμπεριλαμβανόμενους τους Ναούς, είναι Μνημείο Παγκόσμιας Πολιτιστικής Κληρονομιάς της ΟΥΝΕΣΚΟ. Εκείνη την περίοδο, επειδή η έδρα της κυβέρνησης ήταν όπου βρισκόταν ο αυτοκράτορας, το Τσένγκντε ήταν πολιτικό κέντρο της Κινεζικής αυτοκρατορίας.  

Η πόλη της Τζεχόλ άκμασε κατά την εποχή του αυτοκράτορα Τσιανλόνγκ, το 1735-1796. Το 1771, μετά από 4 χρόνια εργασιών, ολοκληρώθηκε η κατασκευή του μεγάλου Ναού Πουτουό Ζονγκτσένγκ. Πρόκειται για δείγμα μικτής Κινεζικής και Θιβετιανής αρχιτεκτονικής, που μοιάζει με το Ανάκτορο της Ποτάλα στη Λάσα. Είχε πολλές χρυσές διακοσμήσεις και ένα Χρυσό Παβιγιόν αφιερωμένο στην λατρεία του αυτοκράτορα. Στον Ναό τοποθετήθηκε ένα επιχρυσωμένο μπρούτζινο άγαλμα του Τσονγκχαπά, του Μεταρρυθμιστή που ίδρυσε τη σχολή Γκελούγκπα του Θιβετιανού Βουδισμού. 

Το Τσένγκντε ήταν η πρωτεύουσα της επαρχίας Ρέχε στη Δημοκρατία της Κίνας. Το 1933 -1945 η πόλη περιήλθε υπό τον Ιαπωνικό έλεγχο και έγινε μέρος του Μαντσουκούο, ενός Μαντζουριανού κράτους μαριονέτα. Μετά το τέλος του Β' Παγκόσμιου Πολέμου, το Κινεζικό Εθνικιστικό Κόμμα ανέκτησε τη δικαιοδοσία του, αλλά το 1948 ο Λαϊκός Απελευθερωτικός Στρατός κατέλαβε το Τσένγκντε. Η πόλη παρέμεινε μέρος της επαρχίας Ρέχε μέχρις ότου διαλύθηκε, το 1955, οπότε το Τσένγκντε υπάχθηκε στην επαρχία Χεμπέι. 

Στην πόλη ζουν Κινέζοι και μεγάλοι πληθυσμοί εθνικών μειονοτήτων, κυρίως Μογγόλοι και Μαντσού.

Γεωγραφία 

Το Τσένγκντε βρίσκεται στο βορειοανατολικό τμήμα της επαρχίας Χεμπέι. Συνορεύει με την αυτόνομη επαρχία Εσωτερική Μογγολία, την επαρχία Λιαονίνγκ, και τους δήμους του Πεκίνου και της Τιαντζίν. Γειτνιάζει με τις επαρχιακές πόλεις νομαρχιακού επιπέδου Τσινχουάνγκνταο και Τανγκσάν στον κόλπο του Μποχάι, και με την περίκλειστη πόλη Τζανγκτζιάκοου. Συχνά το Τσένγκντε θεωρείται ως μέρος εξίσου της Βόρειας και της Βορειοανατολικής Κίνας. Η επικράτεια της νομαρχίας εκτείνεται κατά 269 χλμ. στον άξονα βορρά-νότου και 280 χλμ. στον άξονα ανατολής δύσης, καταλαμβάνοντας μία συνολική έκταση 39.702 τ,χλμ. που αντιπροσωπεύει το 21,2% της επικράτειας της επαρχίας. Τo μεγαλύτερο μέρος της επικράτειας του Τσένγκντε είναι ορεινά εδάφη με χαμηλή πυκνότητα πληθυσμού, 91/τ.χλμ. Η αστική ζώνη του Τσένγκντε έχει έκταση 709 τ.χλμ., πληθυσμό 457.300 άτομα και πολύ μεγαλύτερη πυκνότητα πληθυσμού, 645/τ.χλμ.

Το Τζεχόλ ή Ρέχε, όπως ονομαζόταν παλαιότερα το Τσένγκντε, ήταν το «Ζεστό Ποτάμι», δηλαδή ένα ποτάμι που δεν πάγωνε τον χειμώνα. Με την πάροδο των ετών, και λόγω φραγμάτων, ο ποταμός έχει συρρικνωθεί κατά πολύ και πολλά τμήματά του είναι εντελώς ξηρά.

Κλίμα 
Το κλίμα του Τσένγκντε είναι υγρό ηπειρωτικό, με τέσσερις εποχές, και επηρεάζεται από τους μουσώνες ( Κέππεν), με ευρέως μεταβαλλόμενες συνθήκες στις διάφορες περιοχές της νομαρχίας. Οι χειμώνες είναι μέτριοι ως προς την χρονική διάρκεια, κρύοι και θυελλώδεις, αλλά ξηροί, και τα καλοκαίρια είναι ζεστά και υγρά. Κοντά στην πόλη, ωστόσο, οι θερμοκρασίες είναι πιο δροσερές από του Πεκίνου, λόγω του μεγάλου υψομέτρου, που είναι τουλάχιστον 1000 μ. Η μέση μηνιαία 24ωρη θερμοκρασία κυμαίνεται από -9,1°C τον Ιανουάριο ως τους 24,5°C τον Ιούλιο, με ετήσιο μέσο όρο 9,11°C. Την άνοιξη ο καιρός ζεσταίνεται γρήγορα, αλλά ενδέχεται να φυσήξουν αμμοθύελλες από τη Μογγολική στέπα. Το φθινόπωρο οι θερμοκρασίες πέφτουν εξίσου γρήγορα. Ο μέσος όρος βροχοπτώσεων είναι 512 χιλιοστόμετρα ετήσια, με περισσότερες από τις 2/3 να παρατηρούνται κατά τη διάρκεια των τριών μηνών του καλοκαιριού. Με μηνιαίο ποσοστό ηλιοφάνειας που κυμαίνεται από 50% τον Ιούλιο έως 69% τον Οκτώβριο, η πόλη λαμβάνει 2.746 ώρες ηλιοφάνειας ετησίως.

Διοικητικές διαιρέσεις 
Το Τσένγκντε περιλαμβάνει:

Αθλητισμός 
Τον Ιανουάριο του 2015 διοργανώθηκε, στο Τσένγκντε, ο πρώτος αγώνας μπάντι της Κίνας, που παίχτηκε μεταξύ των δύο κορυφαίων ομάδων, της Ρωσικής Μπαϊκάλ-Ενερτζίγια και της Σουηδικής Σαντβίκεν. Η πόλη του Τσένγκντε ήταν ένας από τους πρωτεργάτης όταν ιδρύθηκε η Κινεζική Ομοσπονδία του Μπάντι τον Δεκέμβριο του 2014. Η πόλη φιλοξένησε το Παγκόσμιο Πρωτάθλημα Μπάντι Γυναικών του 2018. Ενώ ο μεγαλύτερος αριθμός συμμετοχών στα προηγούμενα Παγκόσμια Πρωταθλήματα Μπάντι Γυναικών ήταν 7, οι διοργανωτές επιδίωξαν να προσελκύσουν περισσότερες χώρες στο πρωτάθλημα.  Μολονότι ήλπιζαν να φτάσουν τις 12 συμμετοχές, τελικά μόνο 8 ομάδες προσήλθαν.

Θρησκεία 
Το Τσένγκντε είναι η έδρα της Καθολικής Επισκοπής του Τσένγκντε.

Μεταφορά 
Το Τσένγκτνε διαθέτει οδικό και σιδηροδρομικό δίκτυο που συνδέεται με το Πεκίνο, έχει εξελιχθεί σε κυκλοφοριακό κόμβο και η οικονομία του αναπτύσσεται με ταχύ ρυθμό. Πρόσφατα ολοκληρώθηκε η κατασκευή της ταχείας λεωφόρου Τσινγτσένγκ, που συνδέει το Τσένγκντε απευθείας με το κέντρο του Πεκίνου, ενώ προβλέπεται η κατασκευή περισσότερων αυτοκινητόδρομων για την πόλη. Την 31η Μαΐου 2017 άρχισε να λειτουργεί το νέο αεροδρόμιο της πόλης,  που βρίσκεται 19,5 χλμ. βορειοανατολικά του κέντρου της πόλης, στην πόλη Τούγκου της Κομητείας του Τσένγκντε.

Αξιοθέατα 

Οι εργασίες για την κατασκευή του Ορεινού Θέρετρου άρχισαν το 1703 και ολοκληρώθηκαν το 1790. Έχει συνολική έκταση 5.640.000 τ.μ. και είναι ο μεγαλύτερος αυτοκρατορικός κήπος στην Κίνα. Το τείχος του έχει μήκος πάνω από 10.000 μέτρα. Τα καλοκαίρια, οι αυτοκράτορες της δυναστείας Τσινγκ έρχονταν στο ορεινό θέρετρο για να ξεκουραστούν και να ξεφύγουν από τις υψηλές θερμοκρασίες του Πεκίνου.

Το θέρετρο μπορεί να διακριθεί σε τρεις τύπους περιοχών, τις λίμνες, τις πεδιάδες και τους λόφους. Η περιοχή των λιμνών, που περιλαμβάνει 8 λίμνες, καλύπτει μία έκταση 496.000 τ.μ. Οι πεδιάδες, όπου διεξάγονταν οι ιπποδρομίες και το κυνήγι, έχουν έκταση 607.000 τ.μ. Οι λόφοι καταλαμβάνουν την μεγαλύτερη έκταση, 4.435.000 τ.μ. Εκεί έχουν χτιστεί εκατοντάδες παλάτια και ναοί.

Το περίτεχνο Ορεινό Θέρετρο διαθέτει μεγάλα πάρκα με λίμνες, παγόδες και ανάκτορα που περιβάλλονται από ένα τείχος. Έξω από το τείχος βρίσκονται οι Οκτώ Εξωτερικοί Ναοί (外八庙), που είναι χτισμένοι με διάφορες αρχιτεκτονικές τεχνοτροπίες και στυλ που προέρχονται από ολόκληρη την Κίνα. Ο πιο γνωστός είναι ο Ναός του Πουτουό Ζονγκτσένγκ, που χτίστηκε ώστε να μοιάζει με το Ανάκτορο της Ποτάλα στη Λάσα του Θιβέτ. Το 1994, το θέρετρο και οι ναοί του συμπεριλήφθηκαν στον κατάλογο της ΟΥΝΕΣΚΟ με Μνημεία Παγκόσμιας Πολιτιστικής Κληρονομιάς. Ο γειτονικός Ναός του Πουνίνγκ, που χτίστηκε το 1755, στεγάζει το ψηλότερο ξύλινο άγαλμα του μποντισάτβα Αβαλοκιτεσβάρα.

Ένα άλλο δημοφιλές αξιοθέατο της περιοχής του Τσένγκντε είναι η Κορυφή Βαριοπούλα (磬锤峰, Τσινγκτσούι φενγκ), ένας μεγάλος σχηματισμός βράχων που έχει σχήμα ανεστραμμένου μεγάλου σφυριού. Στα περίχωρα της πόλης υπάρχουν πολλά βουνά, κοιλάδες και λιβάδια.

Συλλογή φωτογραφιών

Αδελφοποιημένες πόλεις 
Το Τσένγκντε έχει αστικές συνεργασίες με τις ακόλουθες πόλεις:

  Σάντο Αντρέ, Σάο Πάολο, Βραζιλία
  Τακασάκι, Γκούνμα, Ιαπωνία
  Κομητεία Ντακότα, Μινεσότα, Ηνωμένες Πολιτείες
  Κασίβα, Τσίμπα, Ιαπωνία

Παραπομπές 

Πόλεις της Κίνας

Βιβλιογραφία 

   .